季春下澣遊南龕
作者：馮伯規
朝代：宋

paragraphs: 四山如蝟毛，中有線路縈。
誰人導我來，得此掌許平。
雨後天宇空，夏氣和且清。
休日一無事，駕言南山行。
南山有何好，翠壁列崢嶸。
巨木老已仆，頼有紅石撐。
自從嚴大夫，廢興今幾更。
穉幹亦合抱，知幾閲晦明。
幽壑架危亭，無風涼自生。
少間上絕頂，四望圍長城。
漲江籠篆紋，小市分棋枰。
俛仰忘身世，獨慨呼酒傾。
何知玉堂客，分雜巴叟耕。
下山喜同步，元自脚力輕。